懷古
作者：呂本中
朝代：宋

paragraphs: 買臣負薪行且歌，其妻羞縮悲蹉跎。
季子歸佩六相印，骨肉歆羡緣金多。
人生窮達等幻滅，貧賤何憂貴何悦。
爭如饑采首陽薇，不慕臯夔希稷契。
貪功徇名世莫嗤，拖金曳紫同兒嬉。
一朝禍至幾發冢，却思衣布丹徒時。
丹徒風月依然好，爾自升沈委荒草。
草長木拱荒烟寒，此恨年年向誰道。